stanford-oval/wikipedia huggingface dataset:
אישטוון טוט

| --- | --- |

אישטוון טוט, מציל יהודים תמונה זו מוצגת בוויקיפדיה בשימוש הוגן. נשמח להחליפה בתמונה חופשית.
 לידה:  28 ביולי 1891 בודפשט, האימפריה האוסטרו-הונגרית 
 נרצח:  6 בפברואר 1945 (בגיל 53) בודפשט, ממלכת הונגריה 
 מדינה:  הונגריה 
 מקצוע:  כדורגלן, מאמן כדורגל 
 
אישטוון טוט-פוטיה (בהונגרית: Tóth Potya István,‏ 28 ביולי 1891 – 6 בפברואר 1945) היה שחקן ומאמן כדורגל הונגרי, שהציל עשרות וככל הנראה אולי אף מאות יהודים בשואה. נרצח על ידי אנשי צלב החץ ההונגרי סמוך לפני תום מלחמת העולם השנייה.
כוכב קבוצת הפאר ההונגרית פרנצווארוש. הופיע במדי נבחרת הונגריה בכדורגל 19 פעמים וכבש 8 שערים. כמאמן, הוביל את קבוצתו פעמיים לזכייה באליפות הונגריה ופעמיים נוספות למקום השני.
קורות חיים

טוט נולד למשפחה הונגרית קתולית מרובת ילדים, בבודפשט, ב-1891. היו לו שישה אחים ואחיות. נישא ב-1914 לווילמה קובאץ' והיה לו בן אחד.
שיחק כחלוץ החל מגיל 13 בקבוצת בודפשט טי.סי. (אנ') ומגיל 15 בפרנצווארוש. כבר בהיותו בן 18 הגיע לנבחרת הכדורגל הלאומית ההונגרית. זכה להשתתף במשחקי נבחרת זו במשך 19 שנים, עד פרישתו ממנה ב-1928, בן 37. השתתף באולימפיאדת סטוקהולם (1912), כחלק מנבחרת הכדורגל האולימפית של הונגריה, אף כי רק כשחקן מילואים שלא עלה בפועל על המגרש.
נחשב כיום לאחד מ-11 השחקנים הטובים ביותר של פרנצווארוש בכל הזמנים. למרות שהיה נמוך (164 ס"מ) וכבד משקל (78 ק"ג) נודע בשל כושרו הגופני המצוין יחד עם טכניקת משחק מעולה שנרכשו שניהם באימונים בלתי פוסקים. ידע לשחק בשתי רגליו בהצטיינות שווה. אהב לשחק כקיצוני, שמאלי או ימני כאחד, אך הרבה להחליף עמדות בזמן המשחק. בעיטות הקרן המסובבות שלו התפרסמו ברבים.
לחם בשורות הצבא ההונגרי במלחמת העולם הראשונה כחלק מצבא האימפריה האוסטרו-הונגרית והגיע לדרגת קצונה.
אימן את קבוצתו פרנצווארוש במשך ארבע שנים ובהן הוביל אותה פעמיים רצופות לאליפות הונגריה, בשנים 1926 ו-1927. בשנתיים שלאחר מכן, 1928 ו-1929 הוביל את הקבוצה למקום השני. כמו כן זכה עימה שלוש פעמים בגביע ההונגרי. לאחר מכן החל לאמן קבוצות כדורגל שונות באיטליה (בין השאר את אינטר מילאנו) ובהונגריה (אויפשט).
כמאמן, טוט היה מי שיזם את הקמת מכללת המאמנים הראשונה בהונגריה, בשנות העשרים, היה הראשון שניהל יומן אימונים ונודע בחידושים שונים בשיטות האימון שלו.
ב-1943 גויס לצבא ההונגרי במסגרת כוחות מילואים וגם חזר לאמן את קבוצתו המקורית פרנצווארוש, אך רק לזמן קצר, משום שבמרץ 1944 פלשו הנאצים וכבשו את הונגריה.
מציל יהודים

במאי 1944 החלו שלטונות הכיבוש הנאצי בהונגריה במשלוחי ההשמדה של היהודים לאושוויץ. טוט חבר לגזה קרטס, חברו לקבוצת פרנצווארוש משנות העשרים, ומאמן כדורגל הונגרי באיטליה, כמוהו, שחזר גם הוא לשרת במילואים בצבא הונגריה. יחדיו הם הקימו, כנראה בסיוע ה-OSS האמריקאי ארגון חשאי בשם Dallam ("מנגינה" בהונגרית), להצלת היהודים וכן פרטיזנים הונגרים שעמדו בסכנת תפיסה. הם הפכו לגורם מקשר בין לוחמי גרילה מרחבי העולם שהגיעו להילחם נגד הנאצים.
טוט הפך את ביתו למטה קטן להנפקת מסמכים ולעיתים אף הסתיר חברים יהודים בביתו. הוא הציל ספורטאים ואמנים שהשתמשו בכוחם כדי להילחם בשינוי שעבר על הונגריה. שניים מהאנשים שהיה מעורב בהצלתם הפכו לאחר המלחמה לשחקני קולנוע ותיאטרון מפורסמים: קלמן לאטאבר(אנ'), אחד הכוכבים הקומיים הגדולים בקולנוע ההונגרי, שאימו הייתה יהודיה והילדה גובי(אנ'), שלאחר המלחמה הפכה לגברת הראשונה של התיאטרון ההונגרי ואחד הסמלים של התרבות ההונגרית המודרנית.
בתחילת 1945 נתפסו טוט וקרטש על ידי הנאצים, עקב הלשנה. ב-6 בפברואר 1945, שבועות בודדים לפני שחרור בודפשט על ידי הסובייטים, הם הוצאו להורג עם עוד חמישה מחבריהם, על ידי אנשי צלב החץ, בבית הסוהר בו הוחזקו.
לאחר המוות

לאחר המלחמה הוצאו גופותיהם של טוט וקרטש מקברן בבית הסוהר ובפברואר 1946 הם נקברו כגיבורים בבית הקברות קרפסי (בהונגרית: Fiumei Úti Sírkert) בבודפשט. מעריכים שקרטש וטוט הצילו בפעילותם לפחות עשרות, אם לא מאות יהודים. קרטש זכה באות "חסיד אומות העולם".
ביולי 2018, כאשר קבוצת הכדורגל של מכבי תל אביב פגשה את קבוצת הכדורגל פרנצווארוש, קיימו שתי הקבוצות, בשיתוף עם הקונגרס היהודי העולמי, טקס זיכרון לטוט. במסגרת הטקס המשותף עלו כל שחקני שתי הקבוצות, הישראלית וההונגרית, לבושים בחולצה ועליה הכיתוב "הגיבור שלנו", ומתחת לשורה זו שמו ותמונתו.
בפברואר 2021 נערך טקס לזכרו של "פוטיה" בבית הכנסת היהודי בבודפשט ושמו נחקק שם בסלע. באירוע נכחו שגריר ישראל יעקב הדס, אחד מסגניו של ויקטור אורבן ראש ממשלת הונגריה וכן ניניו של אישטוון טוט. נשיא פרנצווארוש גאבור קובאטוב, שנכח גם הוא בטקס, אמר כי "ערכיו של 'פוטיה' הם הערכים שלנו והשורשים שנטע נשארו במועדון עד לימינו אנו. פרנצווארוש תמיד הייתה גאה בכך שגיבור גדול כזה צמח אצלנו".
ביולי 2021 הגישה פרנצווארוש בקשה ליד ושם להכיר בטוט כחסיד אומות העולם.
הערות שוליים

↑  אישטוון טוט, באתר אולימפדיה
↑  אישטוון "פוטיה" טוט, Tempo Fradi, יולי 2021
↑  "Hungarian Players and Coaches in Italy"
↑  "Tóth-Potya, Brüll, Kertész – A holokauszt futballáldozatai, באתר fourfourtwo בהונגרית
↑  "HOLOCAUST MEMORIAL DAY: REMEMBERING GEZA KERTESZ, ROMA COACH AND WAR HERO", ‏27 בינואר 2019
↑  Tóth “Potya” István באיטלקית
אירופה פלוס

|  פרטי התחנה |
| --- | --- |
 שפה:  רוסית
 מדינה:  רוסיה רוסיה
 בעלות:  European Media Group 
 תקופת הפעילות:  מ-30 באפריל 1990 
 אזורי קליטה ותדרים
 אזור קליטה:  רוסיה רוסיה אוקראינה אוקראינה בלארוס בלארוס מולדובה מולדובה קירגיזסטן קירגיזסטן קזחסטן קזחסטן טג'יקיסטן טג'יקיסטן
 https://europaplus.ru
 
אירופה פלוס (ברוסית: Европа Плюс) היא תחנת הרדיו המסחרית הלא-ממשלתית הראשונה בברית המועצות וברוסיה. משדרת בפורמט CHR. החלה לשדר ב-30 באפריל 1990. מדינות שידור: רוסיה, אוקראינה, קירגיזסטן, קזחסטן, מולדובה וכן טג'יקיסטן. אירופה פלוס תופסת עמדה מובילה בקרב רשתות הרדיו של רוסיה. הקהל המרכזי של תחנת הרדיו הוא צעירים ופעילים מתחת לגיל 35.
הפרויקט הגדול ביותר מחוץ לאוויר הוא ה"Europa Plus Live" (רו') השנתי רב השעות ב-Open air (רו'). ב-27 ביולי 2019, 400,000 איש ביקרו בכיכר של ליבת הספורט הדרומי "לוז'ניקי", ומספר הצופים הכולל עמד על כ-1.5 מיליון. 23 להקות זרות ורוסיות פופולריות השתתפו בקונצרט בן 7 שעות באוויר הפתוח.
אוסטין לואד סטאר

| --- | --- |

אוסטין לואד סטאר דגם "K2", שנת 1953
 מאפיינים כלליים
 יצרן:  Austin Motor Company
 שנות ייצור:  1949–1959
 הרכבה:  בריטניה בריטניה
 מודל קודם:  אוסטין K2/Y 
 מודל אחריו:  Morris WE 
 משקל:  3,150 ק"ג (ריק), (1.0 טון - מטען)
 בסיס גלגלים:  2,900-4,000 מ"מ
 מפרט טכני
 מנוע:  6 צילינדרים,  3,995 סמ"ק המפיק 125 כ"ס
 הילוכים:  תמסורת ידנית - 4 מהירויות
 
אוסטין לואד סטאר (באנגלית: Austin Loadstar) היא משאית בעלת שתי תצורות הנעה: 4x2, והנעה כפולה 4x4.
"אוסטין לואד סטאר" מתוצרת יצרנית הרכבה-בריטית  "Austin Motor Company" אשר יוצרה בין השנים 1949–1959.
"אוסטין לואוד סטאר" דגמים מסחריים "K2" ו-"K4"

K2
K4
"Austin K9" - הגרסה הצבאית

הנעה 4x4
מנוע 3,995 סמ"ק המפיק 90 כ"ס
אורך: 5.18 מטר
רוחב: 2,20 מטר
גובה: 2,68 מטר
גובה קבינה: 2,045 מטר
טווח מכל דלק מלא: 500 ק"מ
"Austin K9" - הגרסה הצבאית > ייעוד "Austin K9" כמשאיות צבאיות

מכליות
אמבולנסים
משאיות קשר (אלחוט)
תמונות

אוסטין לואד סטאר, שנת 1953
אוסטין לואד סטאר, שנת 1954
אוסטין לואד סטאר, שנת 1953
אוסטין K9  - אמבולנס
אוסטין K9  - אמבולנס
אוסטין K9  - אמבולנס
אוסטין K9, שנת 1953 - משאית קשר (אלחוט)
אוסטין K9
אוסטין K9
אוסטין K9 - הנעה 4x4
אוסטין K9, שנת 1955
אוסטין K9
אוסטין K9, שנת 1955
ראו גם

אוסטין צ'אמפ
אוסטין ג'יפסי
אוסטין K5
הערות שוליים

↑  אוסטין לואד סטאר - תמונותgracesguide.co.uk/Austin:_Loadstar
↑  אוסטין לואד סטאר trucksplanet.com/catalog
אישטוון שאלוי

אישטוון "סטפן" שאלוי (בהונגרית: Sallói István; נולד ב-26 בספטמבר 1966 באורוסלאן) הוא כדורגלן עבר הונגרי ששיחק בעמדת הקשר ההתקפי, וכיום המנהל הספורטיבי בקבוצת קצ'קמטי מהונגריה.
כשחקן, זכה שאלוי בשתי אליפויות ישראל עם קבוצת בית"ר ירושלים.
קריירה

אישטוון שאלוי גדל בקבוצת הנוער של MOL וידי, במדיה עלה לקבוצה הבוגרת. הוא השלים את שירותו הצבאי בהונגריה תוך כדי השאלתו לקבוצת גיור. הוא חזר לקבוצת נעוריו, הפעם כקפטן הקבוצה, ובעונת 1992/1993 חווה את עונת השיא שלו במדיה, כשזומן לראשונה לשורות נבחרת הונגריה ונבחר לתואר שחקן העונה בליגת העל ההונגרית, אותה סיים כסגן מלך השערים. לקראת עונת 1993/1994 עבר שאלוי לקבוצת בודפשט הונבד, איתה סיים במקום השני בליגה ההונגרית, תוך שהוא כובש במדיה תשעה שערים.
לאחר המחזור הרביעי של עונת 1994/1995, חתם שאלוי בקבוצת בית"ר ירושלים. הקבוצה מוקמה אז במקום האחרון בטבלת ליגת העל, כשהיא ללא ניצחון. את צמד שעריו הראשונים בקבוצה כבש שאלוי במשחקו השלישי במדיה, בניצחונה הביתי על מכבי הרצליה 1:8, הניצחון הגבוה בתולדות המועדון. שאלוי שיחק לצד שחקני התקפה ישראלים בכירים כמו אלי אוחנה ורונן חרזי, וכבר בעונת הבכורה שלו בקבוצה סיים כמלך שערי הקבוצה, כשכבש 11 שערים ב-22 משחקי ליגה. בית"ר סיימה את העונה במקום השישי בטבלה. כמו כן, זכה שאלוי בעונה זו לכינוי "סטפן", שהוא צורתו הגרמנית של שמו, וזאת לאחר ששחקני קבוצתו התקשו לבטא את שמו ההונגרי "אישטוון".
בעונת 1995/1996 הצטרף לבית"ר ירושלים קשר הונגרי נוסף, אישטוון פישונט, ושאלוי סיים בפעם השנייה ברציפות כמלך שערי הקבוצה, כשכבש 14 שערי ליגה, והוביל אותה למקום השלישי. בעונה שלאחר מכן, עשרה שערים של שאלוי סייעו למועדון לזכות באליפות המדינה לעונת 1996/1997.
עונת השיא של שאלוי במדי בית"ר ירושלים הייתה עונת 1997/1998. בצוותא עם פישונט וקשר הונגרי נוסף, אישטוון האמר, הוביל שאלוי את הקבוצה לזכייה באליפות שנייה ברציפות. שאלוי סיים בפעם השלישית כמלך שערי הקבוצה, כשכבש 16 שערים. עונה אחת אחר כך חלה נסיגה בכושרו של שאלוי, כמו של הקבוצה כולה. בית"ר ירושלים סיימה את העונה במקום הרביעי, ושאלוי כבש שבעה שערים בלבד.
עם סיום העונה עבר שאלוי לקבוצת מכבי הרצליה. שאלוי אמנם כבש עשרה שערים וסיים כמלך שערי הקבוצה, אך הרצליה ירדה בסיום העונה לליגת המשנה, ושאלוי הוסיף לשחק במדיה עוד כחצי שנה עד שחזר להונגריה ופרש ממשחק פעיל.
לאחר הפרישה

עם פרישתו מונה למנהל הטכני של הנבחרת האולימפית של הונגריה. הוא המשיך בתפקיד זה עד לשנת 2002, אז מונה למנכ"ל בקבוצת שיופוק. במשך שנתיים, עלתה הקבוצה לליגה הבכירה וסיימה בה במקום החמישי. למרות ההצלחה, הקבוצה נקלעה לבעיות כלכליות. שאלוי הכין תוכנית עסקית חדשה, במסגרתה שוחררו השחקנים היקרים מהמועדון ונבנתה קבוצה צעירה עם מאמן צעיר, ובאופן מפתיע סיימה הקבוצה את חלקה הראשון של העונה במקום הראשון בליגה. בעקבות הצלחתו בקבוצה הקטנה, שאלוי הוחתם בפגרת החורף לתפקיד המנכ"ל בקבוצת הפאר ההונגרית אויפשט. הקבוצה, שסיימה את חלקה הראשון של העונה במקום השמיני, עברה מהפך תחת שאלוי שמינה שוב מאמן צעיר, והקבוצה סיימה במאזן הטוב ביותר את חלקה השני של העונה, בדרך למקום השני בליגה. עם הגיעו של בעלים חדש לקבוצה, עזב שאלוי את התפקיד.
בשנת 2005 עבר שאלוי לתפקיד המנכ"ל בקבוצת דיושגיור, קבוצה נוספת הנמצאת במשבר כלכלי. הצלחתו להוביל את הקבוצה למיקום במרכז הטבלה, הקנה לו את הכינוי "מנהל המשברים הכלכליים". עם סיום שנת 2007, קיבל שאלוי הצעה מהבעלים החדש של אויפשט לחזור לקבוצה לתפקיד המנהל הספורטיבי. שאלוי הסכים להצעה, הוביל את הקבוצה למקום השני בטבלה תוך שהוא רושם מעל למיליון אירו של רווחים מהעברות שחקנים. הוא נותר בתפקיד עד 2009, אז מונה לסקאוט של מזרח אירופה בקבוצת וולברהמפטון וונדררס האנגלית.
בשנת 2011 חזר שאלוי להונגריה לתפקיד המנהל הספורטיבי של קבוצת קצ'קמטי.
חיים אישיים

אביו של שאלוי שיחק בליגה ההונגרית הראשונה.
שאלוי נשוי לשילה, ואחד מילדיהם, דניאל שאלוי, הוא כדורגלן מקצוען בליגה האמריקאית ושיחק גם בנבחרת הנערים של הונגריה.
תארים

אליפות המדינה (2): 1996/1997, 1997/1998
גביע הטוטו: 1997/1998
הערות שוליים

↑  "הקוביה ההונגרית" - ארבעת ההונגרים הבלתי נשכחים של בית"ר ירושלים, בית"ר-נט, אתר האוהדים של בית"ר ירושלים
אילן גור זאב

| --- | --- |

 לידה:  27 בפברואר 1955 
 פטירה:  5 בינואר 2012 (בגיל 56) 
 עיסוק:  מחנך 
 מדינה:  ישראל 
 
אילן גור-זאב (27 בפברואר 1955 – 5 בינואר 2012) היה פרופסור מן המניין לפילוסופיה בפקולטה לחינוך של אוניברסיטת חיפה. בעבודותיו עסק בפילוסופיה של החינוך ובסוגיות פוליטיות בתחום.
מחקריו

גור-זאב כתב בכתבי עת מקצועיים על נושאים פילוסופיים מסורתיים, והעלה שאלות על מידת הרלוונטיות שלהם בנושאים יום-יומיים מגוונים.
עם תרומותיו לתחום החינוך נמנו זיהוי מגמות שינוי אקטיביסטיות בנוער. לטענתו, בני הנוער היום מסרבים להיות תלמידים במובן המסורתי והם יצירתיים ויוזמים יותר, ולכן מערכת החינוך איבדה מהרלוונטיות שלה כמעבירת ידע, וכעת תפקידה הוא לעודד את התפתחות הנוער ואת שאיפותיו ולהקנות לו דפוסי חשיבה והרגלים שיעודדו יזמות בעתיד.
בשל שוני זה, הזהיר גור-זאב מפני פלישה של כוחות התעשייה לתחומי בית הספר ומפני מנהלים ומורים הנהפכים לסוכניהם של כוחות אלו. לדבריו, משרד החינוך מתומרן, הוא חסר ביטחון עצמי, והוא מחפש אופנות שיהפכו את הלמידה בבתי הספר לרלוונטית ועדכנית.
בספרו "לקראת חינוך לגלותיות", טבע גור-זאב את המושג יבנה החדשה. הוא שאף להקים מרחב פוליטי חדש, אנטי-קולקטיביסטי, שבו יוכשרו ילדינו לגלות מאורגנת; לא רק מגבולות הניסיון הציוני או הפלסטיני, אלא מהאופנות החולפות, מהמניפולציות הפוליטיות ומהרגלי הנפש והגוף של העולם המודרני.
בספר זה מצויה גם החלוקה בין "פוסט מודרניזם רך" ו"פוסטמודרניזם קשה".
מאמריו וספריו תורגמו לערבית, פורטוגזית, אנגלית, סרבית ופולנית.
עמדותיו הפוליטיות

אילן גור-זאב הציג את עצמו ברוב חייו כאנטי-ציוני ודגל בתפיסה פוסט-ציונית. כתביו על הפילוסופיה של הגלותיות משקפים תפיסה אנטי-ציונית במהותה, שרואה בישראל "ספרטה של מנוולים".
בשנים האחרונות לחייו עבר מהפך אידאולוגי, שבו התקרב לישראל, לציונות וליהדות. בין השאר נאבק באנטישמיות החדשה ובהיסטוריונים החדשים.
חיים אישיים

בסוף שנת 2011 גילה כי הוא חולה בסרטן סופני וזימן את כל חבריו ותלמידיו להרצאת פרידה שנערכה ב-4 בינואר 2012 בפקולטה לחינוך באוניברסיטת חיפה. למחרת נפטר גור-זאב בבית החולים האיטלקי בחיפה.
נטמן בבית העלמין "גן עדן" בקיבוץ עין כרמל. על קברו נחקקו המילים "באומץ ובאהבה" המייצגות את המוטו הפילוסופי שלו.
הניח אחריו אב, רוברט וילצ'אק בן ה-92, אישה (אלונה פרץ, מורה לאימפרוביזציה) ושלושה ילדים: הדס ונמרוד (מנישואיו הראשונים לנחמה), וקילא (מנישואיו לאלונה).
פרסומיו

אסכולת פרנקפורט וההיסטוריה של הפסימיזם ירושלים: הוצאת מאגנס, 1996.
פילוסופיה, פוליטיקה וחינוך בישראל, הוצאת זמורה ביתן, 1999.
קץ האקדמיה בישראל?, חיפה: הוצאת אוניברסיטת חיפה, 2005.
לקראת חינוך לגלותיות, תל אביב: הוצאת רסלינג, 2004.
ספרים בעריכתו
ספורט, פוליטיקה וערכים בישראל (בעריכתו עם פרופ' רוני לידור), הוצאת רכגולד (2007).
מודרניות, פוסטמודרניות וחינוך (עורך), תל אביב: הוצאת רמות, אוניברסיטת תל אביב (1999).
חינוך בעידן השיח הפוסטמודרניסטי (עורך), ירושלים: הוצאת מאגנס (1996)
הנרי ג'ירו: תורת חינוך ביקורתית?, תשרי תשנ"ו 1995, עיון, מ"ד, עמ' 419–442.
תפילה חילונית - על חוברת המחאה "חילמי שושא מגש הכסף" של אריאלה אזולאי, בעקבות פרשת חילמי שושא
הערות שוליים

↑  תהל פרוש, חלומות מהונדסים, באתר הארץ, 28 בינואר 2008
↑  לקראת חינוך לגלותיות, עמ' 13–24
↑  דוד מרחב, חותר לתשובה, מוסף 'שבת', מקור ראשון, י' בשבט תשע"ב, ‏2 בפברואר 2012
| --- | --- |
בקרת זהויות :  NLI: 987007261995605171  PLWABN: 9810589168005606  BnF: cb14591538r (data)  GND: 124601065  ISNI: 0000 0000 8150 2125  LCCN: n88241440  NTA: 217573061  VIAF: 69865839   WorldCat (עם VIAF): 69865839
אייזיק שטיין

| --- | --- |
 לידה:  המאה ה־15 
 פטירה:  28 בספטמבר 1495 א' בתשרי ה'רנ"ו 
 מקום פעילות:  נירנברג, רגנשבורג
 תקופת הפעילות:  ? – 28 בספטמבר 1495 
 רבותיו:  ישראל איסרלן 
 בני דורו:  מהר"י ברונא, מהרי"ק
 חיבוריו:  הערות לסמ"ג
 
רבי יצחק אייזיק שטיין (נפטר ב-א' בתשרי ה'רנ"ו, רגנשבורג) היה מפוסקי ההלכה באשכנז של המאה ה-15, בן דורם של מהר"י ברונא ומהרי"ק. נודע בהגהות שחיבר על הסמ"ג.
תולדותיו

רבי אייזיק שטיין למד אצל רבי דוד טעבלי שפרינץ ומביא דברים בשמו. אולם, רבו המובהק ככל הנראה היה רבי ישראל איסרלין בעל תרומת הדשן, שכן הוא מביא הוראות רבות שקבל ממנו ומעשים שראה בביתו, ומכנה אותו "הגאון".
לימד תורה בנירנברג, שבה היו הוא ואחיו ר' אהרן פפאנהיים מראשי הקהילה. לאחר מכן לימד בגוצנהויזן (אנ') שבפרנקוניה, ממנה גורש עם יתר היהודים ובסוף ימיו לימד ברגנשבורג.
היה בקשר תורני עם מהרי"ק.
חלק משמעותי משיעוריו היו מסביב לספר הסמ"ג. בנו מוסר שבספר הסמ"ג של אביו היו מונחים פתקים של חידושיו, ומהם ערך לפני פטירתו את ביאורו לסמ"ג. ההערות שנדפסו הן רק מקצת ממה שחיבר. דבריו מובאים פעמים רבות בספרות התורנית ובכלל ובספרות ההלכתית בפרט.
בנו, רבי אבי עזרי, המשיך את דרך אביו ומסר גם הוא שיעורים על הסמ"ג שמהם השתמרו מספר הערות בכתב שצורפו להערות אביו.
מחידושיו

מנהג עוקר הלכה - המגן אברהם הביא בשמו שהכלל "מנהג עוקר הלכה" משמעותו היא שאפילו כאשר רוב הדעות בין הפוסקים הן לאסור, והתלמוד מסייע לשיטתם, ואילו המנהג בנוי על הפסיקתא או על ספרות הלכה דומה, יש להמשיך לנהוג במנהג משום שיש לסמוך על כך שאת המנהג קיבלו אבותינו איש מפי איש. זאת בניגוד לדעת המהרי"ל ורבי ישראל איסרלין, שסברו שהכלל תקף גם כשאין למנהג סיוע ממקור אחר.
מותר לומר לגוי בשבת 'אל תכבה' - הוא מעיר, שמה שנאמר במשנה, מסכת שבת, פרק ט"ז, משנה ו' שאין לומר לגוי "אל תכבה", הכוונה היא שאם גוי בא לכבות בשבת אין צריך למחות בו, אבל אם היהודי אינו חפץ שהגוי יכבה, מותר לו לומר לגוי "אל תכבה".
לקריאה נוספת

שמואל קלמן מירסקי, ביאורי ר' יצחק אייזיק שטיין על הסמ"ג מכ"י, בקובץ תלפיות, כרך ז עמוד 35
הערות שוליים

↑  יהודה לייב ביאלר, מן הגנזים, א, ירושלים תשכ"ז, עמ' 11.
↑  שלמד אף הוא אצל רבי דוד טעבלי ורבי ישראל איסרלן.
↑  מהר"י קולון מציין את שניהם במכתבו למהר"י ברונא, שו"ת מהרי"ק סוף סימן קסו: "ושני צנתרות הזהב האחים האלופים מהר"ר אהר"ן פפאנהיי"ם יצ"ו ומהר"ר יצחק שטיי"ן יצ"ו"
↑  ראו בפירושו למצוות לא תעשה רח
↑  עלי תמר לתלמוד ירושלמי, מסכת מועד קטן,  פרק ג', הלכה א' דיבור המתחיל "וראה בחוברת" בשם רבי יהודה לייב ביאלר
↑  לשולחן ערוך, אורח חיים, סימן תר"צ, סעיף י"ז, ס"ק כב.
↑  ידידיה אלטר דינרי, חכמי אשכנז בשלהי ימי הביניים: דרכיהם וכתביהם בהלכה, מוסד ביאליק, ירושלים תשמ"ד, עמ' 195.
↑  הביאו במלאכת שלמה למשנה, מסכת שבת, פרק ט"ז, משנה ו'
אוסטין מאהון

| --- | --- |

 לידה:  4 באפריל 1996 (בן 28) סן אנטוניו, ארצות הברית 
 שם לידה:  Austin Harris Mahone 
 מוקד פעילות:  מיאמי 
 תקופת הפעילות:  מ-2010 
 מקום לימודים:  Lady Bird Johnson High School 
 סוגה:  רית'ם אנד בלוז, דאנס-פופ 
 שפה מועדפת:  אנגלית 
 חברת תקליטים:  ריפבליק רקורדס, יוניברסל ריפבליק רקורדס, אלקטרה רקורדס, קאש מאני רקורדס 
 בן או בת זוג:  קמילה קביו (24 בנובמבר 2014–2014) בקי ג'י (אפריל 2015–אוגוסט 2015) 
 פרסים והוקרה:  פרס המוזיקה של MTV אירופה למופע הפוש הטוב ביותר (2013)  MTV Europe Music Award for Artist on the Rise (2013)  People's Choice Award for Favorite Breakout Artist (2014) 
 www.austinmahone.com
 פרופיל ב-IMDb
 
אוסטין קרטר מאהון (באנגלית: Austin Carter Mahone; נולד ב-4 באפריל 1996) הוא זמר פופ אמריקאי, שהפך לפופולרי ב-2011 בעקבות העלאת סרטונים ויראלים של הופעותיו.
ביוגרפיה > חייו האישיים

מאהון נולד ב-4 באפריל 1996, בסן אנטוניו, שבטקסס. אביו נפטר כשהיה בן 16 חודשים בגלל שהיה חולה בסרטן, והוא גדל בטקסס עם אימו, וגר בערים סגויין, סן אנטוניו ובלה ורניאה. אחרי שאימו התגרשה מבעלה השני, מאהון חזר לסן אנטוניו וזמן קצר למד בבית הספר התיכון "לדי בירד ג'ונסון", עד שנאלץ לנשור וללמוד בבית בשל תהילתו הגדלה. כיום, מאהון מתגורר במיאמי, פלורידה.
בתור ילד אוסטין מאהון היה דחוי בחברה והתעללו בו.
ב-2013 החל לצאת עם בקי ג'י, השניים נפרדו ב-2015.
ביוגרפיה > קריירה מוזיקלית

מאהון התחיל לפרסם סרטונים ב-YouTube עם חברו אלכס קונסטנסיו ביולי 2010. באוקטובר 2011 פרסם מאהון גרסת כיסוי לשיר "Mistletoe" של ג'סטין ביבר. ב-28 באוגוסט 2012, מאהון הכריז שהוא חתם חוזה רשמית עם Chase/Universal Republic Records. השיר הראשון של מאהון, "11:11", דורג במקום ה-19 במצעד של בילבורד. שירו השני, "Say Somethin",דורג במקום ה-34 במצעד שירי הפופ של בילבורד.
בספטמבר 2012, מאהון לראשונה דורג במקום ה-38 ברשימת 50 הסוציאלים של בילבורד, ההופעה הכי צעירה ברשימה. הוא קפץ לדירוג ה-28 ברשימה ב-2 בדצמבר.
ב-22 במאי 2012, מאהון ניגן בקונצרט המוזיקלי הראשון Q102 Springle Ball. ב-7 בספטמבר 2012, מאהון הוציא את הסינגל השני שלו, "Say Somethin". זמן קצר לאחר מכן הוא שר ב-B96 SummerBash בשיקגו וב-22 ביוני 2012, בניו יורק.
בנוסף, אוסטין הופיע בתפקיד אורח בסדרה Big Time Rush של ניקלודיאון.
ב-10 בנובמבר 2013 יצא הסינגל "Banga Banga". בתאריך 15 בפברואר 2014 הוציא את הסינגל "U".
ב-27 במאי 2014 הוציא מאהון מיני אלבום בשם "The Secrets" המכיל 8 שירים. ב-3 באוגוסט 2014 הוציא את הסינגל "Shawty Shawty" שבו אירח את בי מזור. הסינגל "Torture" יצא לאור ב-26 במאי 2015. מאהון הוציא ב-2 ביולי 2015 את הסינגל "Dirty Work".
דיסקוגרפיה

| שם | שנה | אלבום |
| --- | --- | --- |
| 11:11 | 2012 | Austin Mahone |
| Say Somethin | 2012 | Austin Mahone |
| Say You're Just a Friend (עם פלו ריידה) | 2012 | Austin Mahone |
| Heart in My Hand | 2013 | Austin Mahone |
| What About Love | 2013 | The Secret |
| Banga! Banga! | 2013 | The Secret |
| Mmm Yeah עם פיטבול | 2014 | The Secret |
| U | 2014 |  |
| Dirty Work | 2015 |  |
פילמוגרפיה

| תפקיד אורח בסדרות טלוויזיה> שנה | תפקיד אורח בסדרות טלוויזיה> שם | תפקיד אורח בסדרות טלוויזיה> תפקיד | תפקיד אורח בסדרות טלוויזיה> הערה |
| --- | --- | --- | --- |
| 2013 | ביג טיים ראש | עצמו | "Big Time Dreams" (עונה 4, פרק 12 - 13) |
| 2013 | AwesomenessTV | עצמו | "Us & Jan" (עונה 1, פרק 17) |
| 2014 | המילרים | עצמו | "Bahama Mama" (עונה 1, פרק 16) |
| תוכניות רשת> שנה | תוכניות רשת> שם | תוכניות רשת> תפקיד | תוכניות רשת> הערה |
| --- | --- | --- | --- |
| 2012-2013 | Austin Mahone Takeover | עצמו | תוכנית רשת דוקומנטרית |
| 2013-2014 | Mahomie Madness | עצמו | תוכנית רשת דוקומנטרית |
הערות שוליים

↑  Delaine Mathieu‏, Interview: San Antonio teen heartthrob is a Youtube sensation, ‏‏23 באוקטובר 2011 (באנגלית) (ארכיון)
↑  Jen Erenza‏, Justin Bieber’s ‘Mistletoe’ Gets Covered By YouTube Star Austin Mahone, ‏‏2 בנובמבר 2011 (באנגלית)
↑  Shirley Halperin‏, 'Baby Bieber' YouTube Star Austin Mahone Signs to Universal Republic, ‏‏28 באוגוסט 2012 (באנגלית)
↑  The Hot 100 Chart, Billboard
↑  Kyle Bylin‏, Nickelback, Michael Buble Post Social 50 Chart Gains, ‏2 בדצמבר 2011 (באנגלית)
↑  Austin Mahone On His Success: “I’m Very Fortunate”, ‏‏8 ביוני 2012 (ארכיון)
| --- | --- |
בקרת זהויות :  BNE: XX5544652  BnF: cb169319404 (data)  GND: 1052615708  ISNI: 0000 0004 0744 1861  LCCN: n2013074435  MusicBrainz: b69b9854-f568-4a50-b076-309c459946a8  NDL: 001353066  VIAF: 306102305   WorldCat (עם VIAF): 306102305
אורדו יהודית

| --- | --- |
 מדינות:  הודו 
 אזורים:  יהדות בגדאד 
 כתב:  אלפבית מבוסס על כתב עברי, אלפבית עברי 
 ראו גם:  שפה • כתב • רשימת שפות
 
אורדו יהודית (באורדו:  یہود اردو; בדוונאגרי: यहूद उर्दू) הוא ניב של הינדוסטנית אותו דברו יהודי בגדאד שחיו בהודו במאה ה-18, ובמיוחד בערים מומבאי וקולקטה. באופן מסורתי וכשפות יהודיות אחרות, נכתבה השפה באלפבית עברי.
הכתיב העברי המשמש לכתיבת השפה לא שיקף את  העיצורים הכפופים שנמצאים בשפה ההינדוסטנית.
הערות שוליים

↑  Hashmi, Arshad Masood (2018-08-01). "اندر سبھا کا یہود اردو مخطوطہ (A Judaeo-Urdu Manuscript of Indra Sabha)". Social Science Research Network (באנגלית). Rochester, NY.
↑  D. Rubin, Aaron (2016-12-31). "A Unique Hebrew Glossary from India". An Analysis of Judeo-Urdu. doi:10.31826/9781463237349. ISBN 9781463237349.
ערך זה הוא קצרמרבנושא שפות ובנושא יהדות. אתם מוזמנים לתרום לוויקיפדיה ו.
איתן סטיפל

| --- | --- |
אין תמונה חופשית
 לידה:  13 בפברואר 1973 (בן 51) טיירון, ארצות הברית 
 מדינה:  ארצות הברית 
 מקום לימודים:  בית הספר לבלט אמריקאי  בית ספר המקצועי לילדים 
 בן או בת זוג:  גיליאן מרפי 
 https://www.ethanstiefel.com/
 פרופיל ב-IMDb
 
איתן סטיפל (אנגלית: Ethan Stiefel; נולד ב-13 בפברואר 1973) הוא רקדן בלט אמריקאי לשעבר, כוריאוגרף ומנהל אמנותי.
סטיפל היה רקדן ראשי בתיאטרון הבלט האמריקאי משנת 1997 עד יולי 2012. משנת 2011 עד 2014 היה מנהלה האמנותי של הבלט המלכותי ניו זילנד.
ביוגרפיה

סטיפל נולד בטיירון בבלייר, פנסילבניה בארצות הברית. סטיפל הוא בנו של המיניסטר הלותרני מניו יורק שהפך להיות סוהר. משמעות השם 'סטיפל' בגרמנית הוא: מגף.
סטיפל החל את לימודי המחול שלו במדיסון, ויסקונסין, באקדמיה מונונה למחול בגיל 8. הוא החל לרקוד בלט קלאסי בעקבות אחותו, כשקודם לכן שניהם למדו התעמלות. מורו הראשון של איתן, ג׳ו ג׳ון רטרום, רצה שילמד בלט קלאסי משום שבנים בעולם המחול הקלאסי הוא דבר נדיר. סטיפל למד שנתיים בבית הספר לבלט של מילווקי במילווקי אצל טד קיביט ופול סות'רלנד ובמרכז הנוער לבלט בפנסילבניה לפני שעבר לניו יורק והצטרף לבית הספר לבלט האמריקאי במימוש מלגה בה זכה.
שם, צירף סטנלי וויליאמס את סטיפל לשיעורים המיוחדים לגברים בו רקדו בין השאר הרקדנים המפורסמים רודולף נורייב, מיכאיל ברישניקוב ופרננדו בוחונס. הוא אף למד אצל ברישניקוב עצמו בבית ספר לבלט קלאסי על שמו של ברישניקוב, מוסד שפעל תקופה קצרה מאוד.
חיים אישיים

סטיפל הוא אופנוען בזמנו הפנוי. בספטמבר 2015 נישא לרקדנית גיליאן מורפי.
ציטוטים

הבלט האמריקאי בשבילי, זה סטנלי וויליאמס.
ברישניקוב היה ועודנו האליל שלי. הוא האיש. הוא האחד אליו שאפתי לאורך חיי.
כשאפסיק לרקוד בלט, אעבוד עם אופנועים, יש ברשותי שניים.